
סדר היום:

הצעת חוק הרשויות המקומיות (בחירת ראש הרשות וסגניו וכהונתם) (תיקון מס' 28) (מספר הסגנים בעיריית ירושלים), התש"ע-2009

הצעתם של חברי הכנסת אורי מקלב, דוד רותם, אברהם מיכאלי, זאב אלקין, משה גפני

נכחו:

חברי הוועדה:

משה גפני – היו"ר

רחל אדטו

אורי אריאל

יצחק וקנין

אמנון כהן

ציון פיניאן

דוד רותם

מוזמנים:

יונתן בר סימן טוב, אגף התקציבים, משרד האוצר

מיכל שלם, עיריית ירושלים

כפיר כהן, ראש מינהל משפט, מרכז השלטון המקומי

ייעוץ משפטי:

שגית אפיק

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ
הצעת חוק הרשויות המקומיות (בחירת ראש הרשות וסגניו וכהונתם) (תיקון מס' 28) (מספר הסגנים בעיריית ירושלים), התש"ע-2009

הצעתם של חברי הכנסת אורי מקלב, דוד רותם, אברהם מיכאלי, זאב אלקין, משה גפני

היו"ר משה גפני:


אני מתכבד לפתוח את ישיבת ועדת הכספים. על סדר היום הצעת חוק הרשויות המקומיות (בחירת ראש הרשות וסגניו וכהונתם) (תיקון מס' 28) (מספר הסגנים בעיריית ירושלים), התש"ע-2009.


ההצעה הועברה אלינו על ידי ועדת הכנסת מוועדת הפנים, אחרי שסיימו שם את הדיונים ואישרו את ההצעה לקריאה שנייה ושלישית. הוגשו שתי רביזיות. רביזיה אחת על ידי חבר הכנסת דנון ונוספת על ידי חבר הכנסת אלקין. 


אני מבקש מהחברים, אם אפשר להצביע בעד הרביזיה מכיוון שהחוק שהגיע אלינו הוא רחב מדיי ומתווסף בו בסעיף 1 פסקה (2) ששר הפנים רשאי לאשר על פי הצעת ראש הרשות שאושרה בידי המועצה למנות ברשות מקומית סגן נוסף בהתקיים נסיבות מיוחדות. זאת אומרת, אפשר למנות סגנים כמעט בלי הגבלה בנסיבות מיוחדות.


אני מבקש להוריד את זה ולכן אני רוצה לאשר את הרביזיה. אני רוצה גם להוריד את פסקה (4) האומרת שעל אף האמור בסעיף קטן (ב) חל שינוי במספר תושבי רשות מקומית שאינה רשות בהבראה במועד הבחינה, יהיה מספר התושבים החדש כמספר הקובע לסעיפים אלה. בסעיף זה, מועד הבחינה 18 חודשים מיום הבחירות למועצה. רשות בהבראה כהגדרתה בפקודת העיריות.


גם זאת התרחבות גדולה. צריך לקבוע את מספר התושבים רק בתחילת הקדנציה ולפי זה, אם יש יותר מ-200 אלף תושבים, אפשר למנות סגן נוסף.

אמנון כהן:


אפשר אבל לא חייב.

היו"ר משה גפני:


לא, לא חייב. בכל מקרה זה לא עולה כסף לקופת המדינה אלא זה רק ברשויות שהן עם למעלה מ-200 אלף תושבים, סגן אחד, אם ראש הרשות, באישור המועצה, מבקש ואם מאשרים לו את זה. אם אין מענקי איזון ואין תקציב גירעוני. זאת אומרת, זאת החלטה של ראש הרשות באישור המועצה, באישור של שר הפנים נדמה לי. הוא לא חייב לעשות את זה, אלא הוא יכול לעשות את זה, אבל בהתמלא התנאים האלה.

ציון פיניאן:


כשהיא נטולת מענקים.

היו"ר משה גפני:


רק אם היא נטולת מענקים, לא מקבלת כסף מהממשלה  ואין לה תקציב גירעוני אלא תקציבה מאוזן.


אנחנו מצביעים על הרביזיה.

ה צ ב ע ה

הרביזיה התקבלה פה אחד

אנחנו מצביעים על אישור הצעת החוק אחרי הורדת שני הסעיפים, סעיף 1 פסקה (2), כפי שהקראתי, וסעיף 1 פסקה (4), כפי שהקראתי.

אנחנו מצביעים על אישור חוק הרשויות המקומיות (בחירת ראש הרשות וסגניו וכהונתם) (תיקון מס' 28), התשע"א-2011.

ה צ ב ע ה

בעד – 5

נגד - 1

הצעת החוק אושרה

תודה רבה. הצעת החוק אושרה לקריאה שנייה ושלישית.

יעקב אדרי:


אחרי שלוש דקות מאשרים חוק.

היו"ר משה גפני:


זאת לא הצעת חוק שנדונה כאן אלא היא נדונה בוועדת הפנים וצריך לאשר אותה לקריאה שנייה ושלישית במליאה.

יעקב אדרי:


למה היינו צריכים להצביע?

היו"ר משה גפני:


כי הורדתי שני סעיפים. צמצמנו את החוק.


תודה רבה. אנחנו עוברים לסעיף הבא.

הישיבה ננעלה בשעה 10:15

